Ongeluk in KZN eis lewe van vierArgieffoto: ER24 Vier mense is dood en een beseer toe die voertuig waarin hulle gereis het Sondagaand gerol het. Volgens Russel Meiring, woordvoerder van ER24, het die voorval op Hopewell-weg buite Pietermaritzburg in KwaZulu-Natal plaasgevind. Meiring het gesê paramedici van ER24 het kort ná 18:00 by die toneel opgedaag. “Paramedici het ŉ ligte motor aan die kant van die pad op sy dak langs ŉ boom aangetref. Een persoon is buite die motor aangetref terwyl drie ander vasgekeer binne die voertuig gelê het,” het Meiring gesê. Twee mans en twee vroue het volgens Meiring veelvuldige beserings opgedoen en is op die toneel dood verklaar. “ŉ Vyfde persoon is op die toneel ondersoek en het geringe beserings opgedoen. Die persoon is behandel en na ŉ nabygeleë hospitaal vervoer vir verdere mediese behandeling.” Die polisie ondersoek die voorval.